
                                  ΚΟΙΝΟ ΔΕΛΤΙΟ ΤΥΠΟΥ Ι.Σ. ΚΡΗΤΗΣ

        
          Οι Ιατρικοί Σύλλογοι Κρήτης ζητάμε την απόσυρση της προωθούμενης διάταξης

στο άρθρο 280 του ν. 4512/2018,σύμφωνα με  την οποία ο Υπουργός Υγείας αποκτά την εξουσία να διορίζει προσωρινή Διοικούσα Επιτροπή στον Πανελλήνιο Ιατρικό Σύλλογο καθώς και προσωρινό Ανώτατο Πειθαρχικό Συμβούλιο Ιατρών και Εξελεγκτική Επιτροπή, καθότι παραβιάζει ανεπίτρεπτα τη θεσμοθετημένη και συνταγματικά κατοχυρωμένη αυτοτέλεια και αυτονομία των ΝΠΔΔ σωματειακής μορφής.

Παραθέτουμε την απόφαση της Ολομέλειας των Δικηγορικών Συλλόγων Ελλάδος :
                                                        

Ολομέλεια των Προέδρων 

των Δικηγορικών Συλλόγων Ελλάδος

Αθήνα, 20/7/2026

 

Ανεπίτρεπτη παρέμβαση στην αυτοτέλεια και αυτονομία των ΝΠΔΔ 

(Πανελλήνιος Ιατρικός Σύλλογος)

 

Η Συντονιστική Επιτροπή της Ολομέλειας των Προέδρων των Δικηγορικών Συλλόγων Ελλάδος, με αφορμή την προτεινόμενη προσθήκη   στο άρθρο 280 του ν. 4512/2018, εξέδωσε την ακόλουθη ανακοίνωση :

 

Η Συντονιστική Επιτροπή εκφράζει την απόλυτη αντίθεσή της στην προωθούμενη διάταξη, σύμφωνα με  την οποία ο Υπουργός Υγείας αποκτά την εξουσία να διορίζει προσωρινή Διοικούσα Επιτροπή στον Πανελλήνιο Ιατρικό Σύλλογο καθώς και προσωρινό Ανώτατο Πειθαρχικό Συμβούλιο Ιατρών και Εξελεγκτική Επιτροπή, καθότι παραβιάζει ανεπίτρεπτα τη θεσμοθετημένη και συνταγματικά κατοχυρωμένη αυτοτέλεια και αυτονομία των ΝΠΔΔ σωματειακής μορφής και δημιουργεί επικίνδυνο προηγούμενο ανεπίτρεπτων παρεμβάσεων  και σε άλλους φορείς της ίδιας νομικής φύσης.

Η εκλογή των οργάνων των ΝΠΔΔ σωματειακού χαρακτήρα ανήκει αποκλειστικά και μόνο στα μέλη τους, η δε λειτουργία τους καθορίζεται με αποφάσεις των οργάνων τους.

Τυχόν προβλήματα που ανακύπτουν θα πρέπει  να επιλύονται είτε από τα θεσμοθετημένα όργανά τους, στο πλαίσιο των αρμοδιοτήτων τους  είτε από τα αρμόδια δικαστήρια.

 Ο διορισμός των οργάνων ΝΠΔΔ σωματειακού χαρακτήρα από τον εποπτεύοντα Υπουργό και μάλιστα χωρίς τη θέσπιση οποιουδήποτε κριτηρίου ως προς την επιλογή των προσώπων, χωρίς την πρόβλεψη διαδικασίας έκφρασης γνώμης, ανάλογα με την περίπτωση  και μάλιστα για μεγάλο  χρονικό διάστημα που υπερβαίνει σημαντικά το αναγκαίο διάστημα για τη διενέργεια αρχαιρεσιών  συνιστά ανεπίτρεπτη παρέμβαση στην εσωτερική λειτουργία του.

Η προβλεπόμενη εποπτεία, που περιορίζεται αυστηρά στον έλεγχο νομιμότητας, δεν πρέπει να μετατρέπεται σε προσπάθεια πολιτικού ελέγχου, υποκατάστασης αιρετών οργάνων και  επηρεασμού μελλοντικών διαδικασιών. 

Κατόπιν αυτών, η Συντονιστική Επιτροπή καλεί τον Υπουργό Υγείας να αποσύρει την άνω διάταξη.

                                              Ιατρικός Σύλλογος Ηρακλείου

                                              Ιατρικός Σύλλογος Χανίων

                                              Ιατρικός Σύλλογος Ρεθύμνου

                                              Ιατρικός Σύλλογος Λασιθίου

                                              Ιατρικός Σύλλογος Σητείας

